|  |
| --- |
| Til eksternt panel, ansatte, studenter og interessert offentlighet |

Dato: 24. april 2024

**Ekstern evalueringsrapport av årsenheten og bachelorstudiet i idéhistorie ved Universitetet i Oslo for perioden 2016H – 2022H**

**Eksternpanelet som har evaluere ovennevnte studier har bestått av:**

* David Östlund, dosent i idéhistorie, Södertörn Högskule
* Frode Weium, avdelingsleder, Norsk teknisk museum
* Veronica Dahlby Tveitan, student ved masterprogrammet for europeiske språk, Institutt for litteratur, områdestudier og europeiske språk ved Universitetet i Oslo

Intern saksbehandler har vært Eirik Jonassen Finne, studiekonsulent ved Institutt for filosofi, idé- og kunsthistorie og klassiske språk ved Universitetet i Oslo.

**Liste over tilsendt materiale:**

* Mal for den eksterne evalueringsrapporten (se nedenfor)
* Egenevalueringen av bachelorstudiet og årsenheten i idéhistorie
* Emneevalueringer for utvalgte emner
* Kandidatundersøkelsen ved HF UiO i 2018

Det eksterne panelet har ellers vurdert egenevalueringen opp mot nettsidene for studiene. Det vil si:

[https://www.uio.no/studier/program/idehistorie/](https://www.uio.no/studier/program/idehistorie/hva-lerer-du/)

<https://www.uio.no/studier/program/idehistorie-aarsenhet/>

1. **Vurdering av studienes læringsutbytter**

Ved vurdering av læringsutbyttebeskrivelsene for studiene bemerker panelet at læringsmålene er relativt generelle og at det er flere programlæringsmål som går på ferdigheter, noe som fremheves som positivt. Det er panelets inntrykk at emnetilbudet er relevant sett opp mot programmets læringsmål, men det er ikke alltid like klart hvor alle programlæringsmål fanges opp i de obligatoriske emnene – selv om noen læringsmål utvikles gjennom hele studiet og dermed ikke umiddelbart fremgår av emnesidene. Panelet hadde bitt seg merke i at det å kjenne til norsk idéhistorie ikke var et eget læringsmål på bachelorprogrammet, i motsetning til på årsenheten.

Når det gjelder læringsmålenes kobling til arbeidslivsrelevans opplever panelet at faget gjør en god jobb. Panelet synliggjør utfordringen av å formulere den direkte nytten av mer humanistiske refleksjonsferdigheter sammenlignet med mer umiddelbart instrumentelle ferdigheter, men utfordrer programmet til å tørre å selge inn mindre spesifikke dannelsesferdighete som refleksjon og kritisk tekning som yrkesrelevant.

1. **Vurdering av studienes fagmiljø**

Panelet bedømmer egenvurderingens vurdering av fagmiljøets kompetanse som rimelig, og fremholder selv fagmiljøet som innehavende av høy kompetanse i internasjonalt perspektiv. Faggruppens lange undervisningserfaring trekkes særlig frem.

Det bør ellers påpekes at hjemmesidene til UiO generelt er svært lite tiltalende og informative, og de vil i liten grad inspirere søkere som ikke allerede kjenner fagmiljøet til å søke opptak på utdanningen. Hjemmesiden for UiO bør være et utstillingsvindu slik at de som besøker den virkelig får et innblikk i hva som rører seg på innsiden.

1. **Vurdering av emnetilbudet og emnegruppesammensetning på studiene**

Panelet har sammenlignet programmet med idéhistorietilbud ved Universitetet i Sørøst-Norge og finner at det moderne er sterkere vektlagt der. Det samme gjelder også ved svenske læresteder. På et relativt lite fag vil nødvendigvis det faglige fokuset være mer avhengig av ansattgruppens kompetanse og panelet finner det i utgangspunktet uproblematisk i seg selv. Det fremgår imidlertid ikke av programlæringsmålene at eldre tid er særlig vektlagt. Panelet kommenterer også at det kanskje er vanskeligere å gjøre eldre tid yrkesrelevant, men foreslår å vise at dette også er anvendbart – i tråd med det som er skrevet over.

Panelet vurderer og sammenhengen mellom innhold, undervisnings- og vurderingsformer som god; alle undervisnings- og vurderingsformer er i bruk, og det fremstår av studentvurderingene som det fungerer. Panelet stiller seg bak instituttets beslutning om planlegging for flere semestre fremover og stusser over at dette ikke er gjort for – særlig for studentenes del. Det blir også fremmet en innvending mot ordningen med studiepoengsavkortning på IDE3090, som kan ramme studenter som spesialiserer seg på ett område.

1. **Vurdering av arbeidslivsrelevans**

I forlengelsen av refleksjonene omkring læringsmålenes arbeidslivsrelevans under punkt 1 over, ønsker panelet å løfte frem praksisemner som en konkret arena for styrking av arbeidslivsrelevante ferdigheter i studiet. Dette er en god måte å lære det idéhistoriske håndverket ute i arbeidslivet. Imidlertid anerkjenner panelet de praktiske utfordringene med administrering av et slikt emne, og at det er et begrenset antall relevante praksisplasser der ute. Programmet anmodes også om å lenke opp alternative praksisemner studentene kan ta ved andre institutter, for å gjøre alvor av å styrke studiets arbeidslivsrelevans.

Det eksisterende formidlingsemnet IDE3950 foreslås satt opp på nytt, denne gangen med et bredere rekrutteringsgrunnlag: Det bør gå på 2000-nivå og aktivt rette seg mot hele instituttet/fakultetet. Laber interesse de forrige gangene emnet ble tilbudt kan rimeligvis ha sammenheng med unntakssituasjonen under pandemien. Emnet kan også med fordel utvides enda mer i retning mot praksis, i den grad et rent praksisemne ikke blir satt opp.

Ellers foreslår panelet å samtidig «ta arbeidslivet hjem til studentene»: hente inn eksterne i undervisningen generelt og arrangere flere ekskursjoner på relevante emner.

1. **Vurdering av internasjonalisering**

Panelet uttrykker at det er bra at faget har egne idéhistoriske avtaler, men siden de få som reiser i tillegg også bruker andre avtaler så anbefaler de en revidering av avtalene. De påpeker også en mulig sammenheng mellom det lave antallet som tar støttegruppe i språkfag og få som reiser ut. Panelet er samstemte i at det bør legges til rette for at studentene kan reise ut, og trekker frem skjermingen av femte semester som positivt. Det er vanskelig å se for seg nye tiltak som ikke allerede har vært prøvd, gitt at den lave utreiseraten gjelder hele utdanningssektoren, men en «normalisering» av et utvekslingssemester blant studenter og lærere kan være et utgangspunkt: Siktemålet må være at flere tenker at dette er en aktuell eller helst selvfølgelig del av utdanningsløpet.

Panelet trekker frem faggruppens faglige profil som særlig internasjonal, noe som også gjenspeiler seg i tematisk i emneporteføljen og pensum. Panelet savner imidlertid flere internasjonale gjesteforelesere eller lignende i undervisningen.

1. **Vurdering av læringsmiljø**

Panelet savner en lettere, mer umiddelbar tilgjengelig oversikt over studentengasjement og -foreninger på programsidene, men roser fagets aktive studentmiljø. Studentrepresentanten understreker viktigheten samarbeid med fagutvalget og at instituttet er behjelpelige med å legge forholdene til rette for studentengasjement. Panelet trekker særlig frem tidsskriftet Molo som en suksesshistorie: tidsskriftet fremstår veldrevent og dets uavbrutte virke er et sunnhetstegn.

Studentrepresentanten trekker frem som særlig positivt at det har blitt innført student-ledede kollokviegrupper. Dette er noe både nye og mer erfarne studenter kan dra nytte av: Det er en ekstra læringsressurs for deltakerne, og kollokvielederne rekrutteres fra masterstudenter som får styrket arbeidslivskompetanse gjennom en studierelatert deltidsjobb. Programmet roses også for etablering av faste møtepunkter gjennom semesteret og i studieløpet, med tanke på at studentene blir mer spredt etter hvert og har mindre kontakt med faget før siste semester. Dette er viktig med tanke på tilhørighet.

1. **Vurdering av gjennomføring**

Ifølge panelet fremstår egenvurderingen av gjennomføring som rimelig. De etterspør imidlertid en utdyping av hvordan faget ligger an sammenlignet med andre fag, særlig på andre humanistiske fag på UiO og andre læresteder. I forlengelsen av dette: Finnes det noen «best practice» av tiltak som har styrket gjennomføringsgrad på sammenlignbare fag?

Panelet kommenterer også revisjonsarbeidet som er gjort på IDE1104 - med utgangspunkt i en antakelse av at det er flere studenter som ønsker å studere uten å være på campus etter pandemien – og minner om at dette og lignende tiltak må vektes mot viktigheten av et aktivt studentmiljø på Blindern. Det er rimelig å anta at sistnevnte spiller en vel så viktig rolle for å øke gjennomføringen og svekke frafallet, sammenlignet med en mer fleksibel eller hybrid undervisningsform. Studentrepresentant advarer mot å ta vekk obligatorisk oppmøte, med utgangspunkt i viktigheten av et godt og aktivt læringsmiljø i undervisningsrommet.

1. **Anbefaling**

Panelet anbefaler at bachelorstudiet samt årsenheten i idéhistorie videreføres, og uttrykker at de opplever faget som litt passiv i egenvurderingen. I videre arbeid med studiene bør det settes søkelys på utveksling og arbeidslivsrelevans; det bør være en målsetning at flere reiser ut, de som ikke reiser ut bør i større grad ha praksis femte semester, og arbeidslivsrelevante ferdigheter bør vies større plass i fagets emnegrupper. Panelet ser ikke behov for noen drastiske endringer.